69. schôdza NR SR - 1.deň - B. popoludní
Dátum: 2022-06-23
Poslanec: Suja, Miroslav (-)
Druh vystúpenia: Vystúpenie v rozprave

2. Vážené dámy, vážené... (Ruch v sále, zaznievanie gongu a prerušenie vystúpenia predsedajúcim.) Grendel Gábor, podpredseda NRSR 3. Poprosím vás, kolegovia, aby ste sa utíšili, slovo má pán poslanec Suja. Suja, Miroslav, poslanec NR SR 4. Ďakujem, pán predsedajúci. Vážené dámy, vážení páni, dovoľte, aby som v mene skupiny poslancov predniesol návrh na vyslovenie nedôvery ministrovi životného prostredia Slovenskej republiky Jánovi Budajovi. Na začiatku by som povedal pár vecí, ktoré mu vyčítame, a potom sa budem k jednotlivým veciam venovať alebo jednotlivým témam venovať. Minister Budaj od začiatku svojej funkcie má za sebou viaceré kontroverzné rozhodnutia, kauzy, ktoré sa len ututlávajú a médiá o nich mlčia. Začneme prvou. Desiatky obcí v 21. storočí nemajú kanalizáciu, pitnú vodu a dokončené čističky odpadových vôd a peniaze na vlastnom účte vďaka dva a pol roka činnosti ministra Budaja a evri.. enevriofondu. (Envirofond, pozn. red.) Ako vidíme, minister Budaj, Envirofondu... (Ruch v sále.) Pán Pročko, chcete to prísť povedať? Budete mi skákať do reči a ja tu môžem počkať. (Reakcia z pléna. Prerušenie vystúpenia predsedajúcim.) Grendel, Gábor, podpredseda NR SR 5. Kolegovia... Suja, Miroslav, poslanec NR SR 6. Pán Pročko, normálne sa vyzlečte dohola a behajte tu holý a my porozumieme, aký ste, aj bez toho, neni problém, neni problém. (Reakcia z pléna. Prerušenie vystúpenia predsedajúcim.) Grendel, Gábor, podpredseda NR SR 7. Poprosím vás, kolegovia, aby ste nevykrikovali počas vystúpenia navrhovateľa. V opačnom prípade budem musieť siahnuť po nástrojoch v zmysle zákona o rokovacom poriadku. Suja, Miroslav, poslanec NR SR 8. Aby som mohol pokračovať, vyhlasovanie územia európskeho významu, kde traumatizoval skoro celé oblasti alebo veľké oblasti vidieka, prevody pozemkov pod ministerstvo životného prostredia, sťažnosti starostov. Už nehovorím o tých jeho základných vedomostiach, ktoré nemá absolútne žiadne. Nie je problém, keď je človek jednoduchý. Naschvál nechcem hovoriť hlúpy, aby ma nenapomínali, keď je človek jednoduchý, ale keď je jednoduchý minister, tak trpí celé Slovensko. A ja si myslím, že toto si nemôžme v súčasnej situácii dovoliť. Mať jednoduchého ministra, hoci ich tu máme viacej. A to už nehovorím o tom, že zlyhal pri manažmente medveďa hnedého, vážení kolegovia, kolegyne, čo má priamo za následok, nieže ohrozuje život na vidieku, ale zmrzačovanie ľudí, celoživotné traumy a, bohužiaľ, aj smrť. Preto na začiatku dovoľte, aj keď možno pročkovcom je to na smiech, aby som prečítal list od rodiny Dušana Migiara, 57-ročného pána, ktorý bol otec, starý otec a manžel. Ja viem, pán Pročko, je vám to na smiech, robíte grimasy,14. 6. tento človek brutálne zahynul, vám je to jedno. (Reakcia z pléna a zaznievanie gongu.) 14. 6. tento človek brutálne zahynul. (Prerušenie vystúpenia predsedajúcim.) Grendel, Gábor, podpredseda NR SR 9. Poprosím vás, kolegovia, poslednýkrát, poslednýkrát hovorím... (Reakcie z pléna a neutíchajúci ruch v sále, prerušenie vystúpenia predsedajúcim.) Suja, Miroslav, poslanec NR SR 10. Vážení kolegovia, kolegyne... (Reakcie z pléna a neutíchajúci ruch v sále.) Grendel, Gábor, podpredseda NR SR 11. Pán poslanec.... (Reakcie z pléna). Suja, Miroslav, poslanec NR SR 12. Aj tým, čo je to na smiech... (Hovorené súbežne s predsedajúcim.) Grendel, Gábor, podpredseda NR SR 13. Pán poslanec Pročko, poprosím vás nevykrikujte. (Hovorené súbežne s rečníkom.) Suja, Miroslav, poslanec NR SR 14. Aj tým, čo je to na smiech, tu je originál list od rodiny, ktorá ma poprosila, aby som ten list prečítal v pléne Národnej rady. List písala jeho dcéra. Je to ťažké čítanie, tak majte pochopenie, aj keď niektorí sa tu smejete ako... Ale to je jedno. Pred dvoma dňami – ten list bol dostaný ku mne minulý týždeň –, takže pred dvoma dňami uplynul rok od tragédie, ktorá navždy poznačila životy našej rodiny. Bola obyčajná nedeľa, jedna z mnohých, kedy sa náš ocino vybral na prechádzku do jeho milovaného lesa po chodníku, ktorý poznal ako svoju dlaň, po ktorých sme často ako deti chodievali s ním. Táto prechádzka však bola iná, bola jeho posledná. Z tejto sa už domov k svojej rodine, ktorá bola preňho všetkým, nikdy nevrátil. Zaútočil naňho medveď a nemilosrdne ho pripravil o život. Medveď vzal život jednej z najdôležitejších osôb v našich životoch, ocina, ktorý sa celý život s láskou staral o svoju rodinu. A hoci sme už aj my dcéry dospelé, bol tu dennodenne pre nás. Život človeka, ktorý celý život pracoval, aby nám nič nechýbalo, a teraz, kedy si už konečne mohol začať užívať jeho celoživotnú prácu, nájsť pokoj a relax v jeho krásnej záhrade, sa mu stal osudnou alebo sa mu stala osudnou obyčajná prechádzka. (Ruch v sále a zaznievanie gongu.) Čo ma mrzí najviac, že moje päťročné dvojičky stratili úžasného starého otca, ktorý sa im naplno venoval od narodenia a stihol im dať v živote veľmi veľa a ešte viac im mohol dať. No, žiaľ, nestihol. Dcérka dodnes spomína, ako im sľuboval, kam všade ich zoberie na výlety, a kladie otázku, prečo ho ten mrzký medveď musel zabiť. Počúvať to je hrozné. Naša psychika je poznačená do konca života. Pri desivých predstavách, ako veľmi musel o svoj život bojovať, o čom svedčili jeho zranenia, ktoré mal, čo musel v posledných chvíľach prežívať, a nikto z nás mu nemohol pomôcť. Nikto, kto to nezažije, to nepochopí. Preto máme potrebu aj dnes sa vyjadriť k situácii okolo medveďov a k všetkému, čo sa teraz deje. V prvom rade si kladieme otázku, čo sa vlastne za ten rok na Slovensku zmenilo. Odpoveď je asi každému jasná, nezmenilo sa absolútne nič. Medvede naďalej veselo ohrozujú a mrzačia ľudí, ničia majetok nielen na vidieku, ale už aj v niektorých mestách. Práve naopak, situácia sa zhoršuje a je doslova alarmujúca. A kompetentní sa budú tváriť ako spasitelia sveta a z momentálneho stavu viniť ľudí, poľovníkov, lesníkov, vďaka ktorým naša krajina vyzerá, ako vyzerá. Posledné roky ide všetko akosi dole vodou. Aspoň z laického pohľadu nás občanov, ktorí sa už boja vkročiť do lesa a tráviť voľný čas v prírode. V prírode, kde už takmer každý týždeň napádajú ľudí. Len s veľkým šťastím sa nestala veľká trágia... tragédia aj pred rokom nám. O našej žalobe na ministerstvo životného prostredia Okresný súd v Ružomberku rozhodol v náš prospech. Na Slovensku majú... rozhodol v náš prospech. Sudca konečne na rovinu povedal, ako sa veci na Slovensku majú, za čo má môj veľký obdiv. Tých pár tisíc, ktoré sme vysúdili, nám však nenahradia život otca a nezmiernia žiaľ. Išlo nám skôr o princíp, že snáď život medveďa nemá v tomto štáte väčšiu cenu ako život človeka, preto si veľmi vážim vyjadrenia sudcu Klukoša, že štát sa nestará o bezpečnosť svojich občanov a ich bezpečný pohyb v prírode. A pokiaľ sa na Slovensku niečo nestane, tak sa nerieši nič. Preto sa pýtam pána Budaja, dokedy, pán minister, chcete ešte čakať? Pán minister, to je otázka rodiny priamo na vás. Koľko ľudí musí ešte medveď zmrzačiť alebo zabiť, kým to začne riešiť? Prečo nemá odvahu sa s nami osobne stretnúť a pozrieť sa nám zoči-voči? Za celých osem mesiacov od straty nášho ocina nebol schopný nám písomnou ani inou formou ani len vyjadriť úprimnú sústrasť a nejaké poľutovanie nad tým, čo sa stalo. Pán minister sa však vo februári zobudil až po medializácii prípadu a podaní žaloby, sľubujúc, že ako ide riešiť veci, že výška odškodného je naozaj smiešna a idú s tým niečo robiť. Je jún a nerieši nič. Ministerstvo... ministerstv... ministerstvo životného prostredia bez akejkoľvek empatie, súcitu a hanby proti rozhodnutiu súdu sa odvolalo na posledný možný deň, na posledný možný deň. Takto sme chceli pomôcť tej rodine, pán minister? Áno, posledný deň. Absolútny výsmech do tváre. Ja len dúfam, že sa aspoň dobre pri tom bavili. A prišlo im náramne vtipné čakať do poslednej chvíle a nechať nás v tom, že snáď po roku sa dočkáme spravodlivosti a konečne sa to uzavrie. Do posledného dňa. Nevadí. Za pravdu sa budeme biť ďalej. Život nášho ocina nám za to stojí. Na dôvaž... na dôvažok vtedy, pán minister bez akejkoľvek hanby a sebareflexie vyhlásil, že medvede nezabíjajú ľudí a sú vegetariáni. Kde berie tú drzosť a ako toto môže povedať rodine, ktorej medveď zabil skvelého manžela, otca, starého otca, syna a brata?! Ďalej pán Haring bez mihnutia oka v jednom z článkov podal nepravdivé informácie, že sa jednalo o dve-tri šklbnutia a bola porušená miecha. Bol pri pitve? No asi nie, pretože keby bol a prečítal si obsah pitevnej správy a oboznámil sa s rozsahom otcových zranení - polámané ruky, dohryzený trup, prehryznutá lebka a na záver prerušená miecha, nedovolil by si takto bohapusto klamať. A na záver, pán Hletko zo Štátnej ochrany prírody bude medvede porovnávať s kliešťami? Sú azda aj tieto slepo chránené ochranárskou mafiou? Po jeho vyjadrení, že by sa nečudoval, keby bol sudca poľovník, o tom už ani nehovorím. Namiesto toho, aby si kompetentní priznali chybu a uznali, že nie je niečo v poriadku, medvede sú premnožené, budú tárať o nelegálnych krmoviskách, kontajneroch a poučovať, ako sa pri stretnutí s medveďom správať. Je zrejmé, že nevedia, ako by z tejto zúfalej situácie sa vykrútili, preto rozdávajú takéto cenné rady a odvolávajú sa na zmanipulované monitoringy medveďa, ktoré údajne dokazujú, že všetko je vlastne v norme a medvede premnožené nie sú. Veď je to úplne smiešne. Vážení kompetentní, to si vážne myslíte, že Slováci sú takí sprostí a zožerú vám tieto žvásty? Všetkým nám je nad slnko jasné, že jediným dôvodom na bezohľadnú ochranu premnožených šeliem sú peniaze. Darmo budeme za tým hľadať inú nekonečnú lásku k medveďom, pretože ak by vďaka nim nemali plné vrecká, tak sú im absolútne ukradnutí, takisto ako občania tohto štátu. Ale biznis je biznis, však, aj keď na úkor ohrozovania ľudí a likvidácie hospodárstiev a majetku v dotknutých oblastiach? Pár drobných pre poškodených s doživotnými následkami v prípade pozostalých len... sa len ťažko nájdu. Avšak obrovské finančné financie sa vynakladajú na prácu - v úvodzovkách - veľmi užitočného zásahového tímu a zmanipulované monitoringy stavu populácie medveďa. Na záver len toľko, že pevne verím, že sa nájde konečne niekto, kto týchto ekotriskýš... ekotekoteroristických šialencov konečne zastaví. Nech medvede opäť žijú na vysoko v horách, aby pobyt v našej krásnej prírode nebol životu nebezpečným športom, aby sme neboli rukojemníkmi bezcitných chamtivcov. Vážení kolegovia, kolegyne, to je, tu je originál list od rodiny Dušana Mydliara. (Rečník zobral do ruky list, ukazujúc ho plénu.) Ako som povedal, manžela, otca, starého otca, brata, syna. Koľko takýchto Mydliarov – ja viem, pán Zajačik, je to smiešne –, koľko takýchto Mydliarov musí zomrieť? Všetci tu hovoríme, musíme niečo sa... niečo sa musí stať, kým nezomrie nejaké dieťa alebo žena. Ale ja sa pýtam, život Mydliara nemal hodnotu? Nemal hodnotu? (Reakcia z pléna.) Radi poučujete, ako dodržiavať rokovací poriadok, bol by som rád, pán poslanec, keby ste ho dodržal aj teraz. Je to problém? (Reakcia z pléna a zaznievanie gongu.) Ďakujem. Takže, páni kolegovia, toto je list od rodine... od rodiny Dušana Mydliara. Ak niektorý z kolegov sa pýta, čo s tým má Budaj, tak ste to potom nepochopil. Niekoľkokrát tu citovali, ako sa zachoval, ako na posledný deň jeho ministerstvo pod jeho vedením podalo sťažnosť alebo sa odvolalo bezcitne, ako sa im nevie pozrieť do očí a ako má tú drzosť povedať, že medveď je vegetarián, keď im roztrhal ich otca, takže ak toto nemá s tým nič Budaj, tak potom neviem, načo tu sedíme! Vážení kolegovia, na úvod by som vám prečítal ešte jeden list. Neni taký tragický a taký smutný, ako je od rodiny Mydliarovcov, alebo od dcéry Dušana Mydliara, ale je to list od starostov desiatok obcí, desiatok obcí, ktorí teraz v 21. storočí majú na svojich účtoch peniaze, ale Budajove ministerstvo a jeho nominanti sa snažia akýmkoľvek spôsobom zabrániť, aby sa tieto peniaze mohli využiť a dokončiť kanalizácie a čističky odpadových vôd. Minister Budaj nám priamo tu v pléne klamal a hovoril o týchto starostoch, že sú to kriminálnici, subvenčný podvod a tvrdé obvinenia padali tu za týmto pultíkom. A viete, aká je pravda? Polícia nič nepotvrdila, všetko zastavila a dala za pravdu týmto starostom. Myslíte si, že im uvoľnili tie peniaze, že môžu dokončiť tie diela, ktoré sú na 90 % hotové a robia sa aj desiatky rokov a bude sa viac ako desať rokov? No nie! Tieto obce teraz dostali nejaké smiešne pokuty, percentá z peňazí, ktoré dostali, len aby ich vrátili, aby ich zničili, aby sa tie peniaze vrátili naspäť. Načo máme tie peniaze, keď dochádza k znečisťovaniu povrchových vôd? Sme siedmy najhorší v Európe. Len 68 % splaškov sa u nás ide cez čističky odpadových vôd, len 68. Je to siedmy najhorší. A my ešte budeme likvidovať diela, ktoré sú na 90 % hotové, aby sme náhodou neposkočili v tom rebríčku?! Len 50 % vôd na Slovensku má dobrý a veľmi dobrý ekologický charakter. Čo by malo Ministerstvo životného prostredia robiť? Malo by sa snažiť, aby sa tieto percentá zvýšili. A aká je situácia? Smutná. Obec Látky v I. stupni ochrany, starosta je nový, nemôžme hovoriť, že pred tým niečo robil, zdedil to. Čistička odpadových vôd v I. stupni ochrany vodnej nádrže na pitnú vodu Málinec. No proste nie. Dostal teraz 10 či 20 % pokutu, obec to nemá ako, tak vrátia všetky peniaze naspäť a radšej tú čističku nevybudujú. Toto je tá politika, ktorú chceme, tá zelená politika, ktorí sa tu bijete do hrudi, že Európska únia a neviem čo, akí ste vy zelení?! (Reakcie z pléna.) Krásny minister životného prostredia! Prečítam list tých starostov. Prečítam list tých starostov a dole sú aj podpísaní potom na konci. Dovoľte mi, aby som vás požiadal o vyslovenie nespokojnosti s prácou aj nás v Národnej rade pána ministra Budaja, Envirofondu, ktorý sa prostredníctvom vplyvu ministra životného prostredia snaží o likvidáciu obcí, ktoré dostali v roku 2020 nenávratný finančný príspevok na got... dokončenie niekoľko desiatok rokov rozobraté vodovody, kanalizácie a čistiarne odpadových vôd a nemohli tieto projekty dokončiť, skolaudovať a hlavne riadne užívať v prospech občanov. Kontrolné orgány eurofondu... Envirofondu nie sú súčinní pri jednotlivých kontrolách, nezasielajú obciam vyjadrenia a stanoviská potrebné k preplácaniu prác dodávateľov. Obce sa dostávajú do existenčných problémov. Prostredníctvom Úradu pre verejné obstarávanie sa za veľkej podpory eurofondu sú obce nezákonne po dobu archivácie svojich verejných obstarávaní vystavené kontrolám. Keď už zo zákona nemuseli držať v archívoch veci, aj tak dostávajú kontroly, kde zámerne sa naťahuje čas, hľadajú sa chyby v obstarávaní, ktoré sa kvalifikujú v konečnom dôsledku, ako mohlo mať vplyv na výsledok verejného obstarávania. Tieto vyššie poukázané štátne inštitúcie sa usilujú, aby sme nestihli jednotlivé naše projekty dokončiť a skolaudovať a finančné dotácie sa vrátili na účet ministerstva. Termín ukončenia prác podľa dodatočných zmlúv, ktoré nám slobodne a vážne boli zo strany štátu, Slovenskej republiky, po riadnom vykonaní verejných obstarávaní podpísané, a dokonca aj zaslané komplet finančné prostriedky na naše účty, bol stanovený do októbra 2022. Tieto obce majú financie nad rámec toho rozpočtu. Neni záťaž na tento rozpočet. Tie peniaze tam už majú a aj tak s nimi nemôžu robiť, lebo tu jednoduchý minister si to nepraje. Vážení páni poslanci, pán minister, je najvyšší čas s tým niečo urobiť. Veď takto to nemôže fungovať. Je to, je v tom strašne veľa finančných prostriedkov, ťahá sa to niekoľko desiatok rokov. Neschopnosť úradníkov presahuje zdravý rozum. Nedovoľte pošliapať prácu ktoréhokoľvek starostu, lebo verte nám, už nebude ani záujem schopných ľudí o túto funkciu bojovať a vôbec pracovať pre občanov. Zastavte neschopných predstaviteľov tejto vlády a vyslovte im aj za nás prostredníctvom tohto otvoreného listu našu nespokojnosť. Podpísaní: Milan Haňák, starosta Vislavy, Juraj Tencer, starosta Brehy, Ján Hubaj, starosta Čoltovo, Ján Mikula, starosta obce Fričovce, Milan Švec, starosta obce Čierne Kľačany, Martin Kollár, starosta obce Jakubovany, Mário Kubiš, starosta obce Látky, Igor Gavalier, starosta obce Kravany - ten Igor Gavalier, ktorému tu minister nám hovoril, že to je najväčší podvodník, že spáchal subesný... subvenčný podvod, že bude stíhaný a že možno pôjde aj do basy. Ak by to aj bola pravda, nech sedí, ale prečo majú trpeť všetci ostatní? Ale následné vyšetrovanie a vyšetrovateľ dal za pravdu tomuto starostovi, že nič sa nestalo. Myslíte, že sa stalo niečo ďalej, že povedali, že môžte dokončiť kanalizáciu, ktorej chýba už len jeden kilometer? To nie. Tak je minister životného prostredia alebo nie je minister životného prostredia,m alebo je to nejaká karikatúra jednoduchá? Vážení kolegovia, kolegyne, na úvod z mojej strany všetko, budem pokračovať ďalej potom v rozprave do ktorej sa hlásim ako prvý.